b'\n_START_ARTICLE_\nMarija Komnena\n_START_SECTION_\n\xc5\xbdivljenjepis\n_START_PARAGRAPH_\nMarija je bila h\xc4\x8derka bizantinskega cesarja Manuela I. Komnena (1143\xe2\x80\x931180) in njegove prve \xc5\xbeene Berte Sulzba\xc5\xa1ke._NEWLINE_Leta 1163 jo je o\xc4\x8de zaro\xc4\x8dil z bodo\xc4\x8dim mad\xc5\xbearskim kraljem B\xc3\xa9lo III. Ker Manuel takrat ni ve\xc4\x8d pri\xc4\x8dakoval mo\xc5\xa1kih potomcev, je bil pripravljen za svojega zakonitega naslednika imenovati B\xc3\xa9lo. Dal mu je visok dvorni polo\xc5\xbeaj despota in ga preimenoval v Alekseja. Manuelu se je zatem rodil sin Aleksej, kasnej\xc5\xa1i cesar Aleksej II. Komnen, zato je leta 1169 zaroko razdrl._NEWLINE_Marijo je zatem zaro\xc4\x8dil z Viljemom II. Sicilskim. Manuel je tudi to zaroko razdrl in Marijo leta 1179 poro\xc4\x8dil z Renierom Montferra\xc5\xa1kim, katerega je  preimenoval v Ivana in mu dal naslov cezarja._NEWLINE_Po Manuelovi smrti 1180, sta Marija in Renier za\xc4\x8dela spletkariti proti Marijini ma\xc4\x8dehi, cesarici Mariji (Kseni), ki je vladala kot regentka za svojega mladoletnega sina, cesarja Alekseja II. Komnena (1180\xe2\x80\x931183). K temu so ju vzpodbudili nemiri proti vladajo\xc4\x8di cesarici. Poskus, da bi pri\xc5\xa1la na prestol, jima ni uspel in kmalu zatem sta oba umrla, verjetno zaradi zastrupitve.'